**ΤΟ ΠΟΙΗΜΑ ΤΟΥ ΣΑΒΒΑΤΟΚΥΡΙΑΚΟΥ**

**(21-22/3)**

Αγαπητά μου παιδιά, σας χαιρετώ.

Μίλησα με τους γονείς σας και έμαθα τα νέα σας. Χαίρομαι που είστε όλοι καλά και αρκετοί έχετε δει στην ιστοσελίδα του σχολείου τις ασκήσεις που σας δίνω και τις γράφετε.

Για τα Σαββατοκύριακα ώσπου να ανοίξει το σχολείο, (ελπίζω σύντομα) θα κάνουμε κάτι πιο χαλαρό και ευχάριστο. Θα διαβάζουμε ποίηση και απλώς θα κάνετε κάποιες εύκολες ασκήσεις.

Για σήμερα έχω επιλέξει το ποίημα ***Ο παπαγάλος*** του Ζαχαρία Παπαντωνίου

Σαν έμαθε τη λέξη «καλησπέρα»

ο παπαγάλος είπε ξαφνικά:

«Είμαι σοφός, γνωρίζω ελληνικά.

Τι κάθομαι εκεί πέρα;»

Την πράσινη ζακέτα του φορεί

και στο συνέδριο των πουλιών πηγαίνει

για να τους πει μια γνώμη φωτισμένη.

Παίρνει μια στάση λίγο σοβαρή,

ξεροβήχει, κοιτάζει λίγο πέρα,

και τους λέει «Καλησπέρα».

Ο λόγος του θαυμάστηκε πολύ.

«Τι διαβασμένος, λένε, παπαγάλος!

Θα’ ναι σοφός αυτός πολύ μεγάλος

αφού μπορεί κι ανθρώπινα μιλεί.

Απ’ τις Ινδίες φερμένος, ποιος ξέρει

πόσα βιβλία μαζί του να χει φέρει,

με τι σοφούς εμίλησε και πόσα

να ξέρει στων γραμματικών τη γλώσσα!

-Κυρ παπαγάλε, θα έχουμε την τύχη

ν’ ακούσουμε τι λες και παραπέρα;»

Ο παπαγάλος βήχει, ξεροβήχει,

μα τι να πει, ξανάπε «Καλησπέρα».

ΕΡΩΤΗΣΕΙΣ

1. Να βρεις τις λέξεις που ομοιοκαταληκτούν στο ποίημα και να τις σημειώσεις με κόκκινο χρώμα.
2. Να μετατρέψεις τον ευθύ λόγο σε πλάγιο στους στίχους που υπάρχει (στο πίσω μέρος αυτής της σελίδας που θα εκτυπώσεις).
3. Να βρεις στο διαδίκτυο και να γράψεις ένα σύντομο βιογραφικό για τον ποιητή Ζαχαρία Παπαντωνίου (στο τετράδιο γραπτού λόγου).

Καλό Σαββατοκύριακο!

Η δασκάλα σας, Μαρία